L 212/2
LV
Eiropas Savienības Oficiālais Vēstnesis
29.8.2023.
(5)
Argentīna ir norādīta XIV pielikuma sarakstā kā tāda trešā valsts, no kuras augsti patogēniskās putnu gripas uzliesmojuma dēļ svaigas mājputnu un medījamo putnu gaļas un gaļas produktu sūtījumus atļauts ievest Savienībā līdz 2023. gada 28. februārim.
Argentīna arī norādīta XV pielikuma sarakstā kā tāda trešā valsts, no kuras saskaņā ar Deleģētās regulas (ES) 2020/692 XXVI pielikumu Savienībā ir atļauts ievest tādus mājputnu un medījamo putnu gaļas produktu sūtījumus, kuriem veikta riska mazināšanas apstrāde D.
(6)
2023. gada 10. augustā Argentīna iesniedza Komisijai atjauninātu informāciju par tās teritorijā valdošo epidemioloģisko situāciju saistībā ar augsti patogēniskās putnu gripas uzliesmojumiem, kuri laikā no 2023. gada 28. februāra līdz 14. jūnijam bija apstiprināti mājputnu objektos, un par pasākumiem, ko tā veikusi, lai nepieļautu minētās slimības tālāku izplatīšanos.
Konkrētāk, pēc minētajiem augsti patogēniskās putnu gripas uzliesmojumiem Argentīna ir īstenojusi pasākumus, kas noteikti Deleģētās regulas (ES) 2020/692 38. panta 2. punktā, proti, veikusi pilnīgas izkaušanas politiku, lai kontrolētu un ierobežotu minētās slimības izplatīšanos, un pienācīgu tīrīšanu un dezinfekciju pēc tam, kad skartajos objektos bija īstenota izkaušanas politika, kā arī īstenojusi attiecīgu uzraudzības programmu, kas pierāda infekcijas neesību apdraudētajās populācijās.
(7)
Komisija izvērtēja Argentīnas iesniegto informāciju un secināja, ka minētie augsti patogēniskās putnu gripas uzliesmojumi ir novērsti un ka vairs nepastāv risks, kas saistīts ar svaigas mājputnu gaļas un gaļas produktu sūtījumu ievešanu Savienībā no Argentīnas, no kuras minēto produktu ievešana Savienībā bija aizliegta.
(8)
Apvienotā Karaliste paziņoja Komisijai par trim augsti patogēniskās putnu gripas uzliesmojumiem, kuri 2023. gada 14. augustā ar laboratoriskām analīzēm (RT-PCR) apstiprināti mājputnu populācijā Skotijā, Aberdīnšīras (2) un Damfrīsas un Gelovejas (1) padomes apgabalā.
(9)
Pēc šo neseno augsti patogēniskās putnu gripas uzliesmojumu konstatēšanas Apvienotās Karalistes veterinārās iestādes ap skartajiem objektiem izveidoja vismaz 10 km lielas ierobežojumu zonas un īstenoja pilnīgas izkaušanas politiku, lai kontrolētu augsti patogēniskās putnu gripas klātbūtni un ierobežotu šīs slimības izplatīšanos.
(10)
Apvienotā Karaliste iesniedza Komisijai informāciju par tās teritorijā valdošo epidemioloģisko situāciju un par pasākumiem, ko tā veikusi, lai nepieļautu augsti patogēniskās putnu gripas tālāku izplatīšanos.
(11)
Komisija šo informāciju izvērtēja.
Komisija uzskata, ka, ņemot vērā dzīvnieku veselības situāciju apgabalos, uz kuriem attiecas Apvienotās Karalistes veterināro iestāžu noteiktie ierobežojumi, lai aizsargātu dzīvnieku veselības statusu Savienībā, mājputnu, mājputnu reproduktīvo produktu un svaigas mājputnu un medījamo putnu gaļas sūtījumu ievešana Savienībā no minētajiem apgabaliem būtu jāaptur.
(12)
Amerikas Savienotās Valstis sniedza atjauninātu informāciju par to teritorijā valdošo epidemioloģisko situāciju saistībā ar augsti patogēnisko putnu gripu, kuras dēļ tika apturēta konkrētu produktu ievešana Savienībā, kā izklāstīts Īstenošanas regulas (ES) 2021/404 V un XIV pielikumā.
(13)
Konkrēti, Amerikas Savienotās Valstis iesniedza atjauninātu informāciju par to teritorijā valdošo epidemioloģisko situāciju saistībā ar trim augsti patogēniskās putnu gripas uzliesmojumiem, kuri 2022. gada 17. oktobrī un 2023. gada 22. martā bija apstiprināti Nevadas, Ņujorkas un Dienviddakotas štatā esošos mājputnu objektos.
(14)
Amerikas Savienotās Valstis arī iesniedza informāciju par pasākumiem, kas bija veikti, lai nepieļautu augsti patogēniskās putnu gripas tālāku izplatīšanos.
Konkrēti, pēc šo jauno minētās slimības uzliesmojumu konstatēšanas, lai kontrolētu un ierobežotu minētās slimības izplatīšanos, Amerikas Savienotās Valstis ir īstenojušas pilnīgas izkaušanas politiku, un šī minētā trešā valsts pēc šādas politikas īstenošanas to teritorijā esošajos inficētajos mājputnu objektos ir pabeigusi nepieciešamo tīrīšanu un dezinficēšanu.